Tangendörp

duum|Gasthuus Vossbur in Tangendörp
Tangendörp () is en Dörp in de Gemeen Toppenstää in’n Landkreis Horborg, Neddersassen.

 Geografie 

Tangendörp liggt in de Lümbörger Heid un dicht bi’t Garlstörper Holt. Twee Kilometer in’n Oosten von dat Dörp flütt de Aubeek langs, de in de Luh münnt.

De Naveröörd sünd Parrns in’n Noordoosten, Wulfsen un Gastää in’n Oosten, Toppenstää in’n Süden, Quarrendörp in’n Süüdwesten, Braackel in’n Westen un Thieshoop in’n Noordwesten.

 Historie 
duum|Schievenfibel von Tangendörp
In’n Eersten Weltkrieg sünd 18 Soldaten ut Tangendörp fullen oder vermisst un in’n Tweten 34http://www.denkmalprojekt.org/2009/tangendorf_wk1u2_ns.htm.

1930 is bi Tangendörp in en Graffbarg ut de Bronztied de Schievenfibel von Tangendörp funnen worrn. De Fibel liggt vondaag in dat Archäoloogsche Museum in Hamborg.

 Verwaltungsgeschicht 

In de Franzosentied von 1810 bet 1814 hett de Oort to de Mairie Parrns in’n Kanton Winsen höört. Dat Rebeed hett in disse Tied 1810 to dat Königriek Westfalen un von 1811 bet 1814 to dat Franzöösche Kaiserriek ünner Napoleon höört.

De Oort hett vör 1885 to de Vaagdie Parrns in dat Amt Winsen tohöört. Blots in de Tied von 1852 bet 1859 weer de Oort kort in dat Amt Parrns. Na 1885 weer Tangendörp in’n Kreis Winsen. 1932 is dat Dörp Deel von’n Kreis Horborg worrn.

An’n 1. Juli 1972 is de Gemeen Tangendörp bi de Gemeenreform in Neddersassen Deel von de Gemeen Toppenstää worrn.

 Inwahnertall 

 Religion 

Tangendörp is evangeelsch-luthersch präägt un höört to dat Kaspel von de Gertrud-Kark in Parrns.

 Kultur 

En Denkmaal för de Fullenen ut de twee Weltkrieg’ steiht op’n Karkhoff.

Elk Johr gifft dat in Tangendörp dat Buurnreken. Ok Faslam warrt fiert.

 Verenen 

De Schützenvereen Tangendörp is 1935 grünnt worrn.

 Weertschop un Infrastruktur 

Tangendörp hett en egene Freewillige Füürwehr, de an’n 18. Juli 1893 grünnt worrn is.

 Verkehr 

Tangendörp liggt an de Kreisstraat 6, de in’n Süden na Toppenstää an de Landsstraat 212 ran löppt un in’n Noordwesten na Thieshoop un an de L 215 ran. Dor an de L 215 liggt ok de Opfohrt 39 Thieshoop op de Autobahn 7 (Afsnidd Hamborg–Hannover). Ans gifft dat noch en lüttjere Straat na Wulfsen.

De nächsten Bahnhööv sünd de Bahnhoff Ashusen un de Bahnhoff Winsen an de Bahnlien Hamborg–Hannover. Von 1874 bet 1981 hett dat ok Personenverkehr op de Bahnlien Wittenbarg–Bookholt geven. In de eerste Tied weer de nächste Bahnhoff veer Kilometer in’n Oosten in Wulfsen (dor ok Ansluss an de Bahnlien Winsen–Hützel). In dat 20. Johrhunnert hett denn Tangendörp ok en egen Bahnhoff kregen.

 Footnoten 

Kategorie:Oort
Kategorie:Landkreis Horborg